FI Euroopan unionin virallinen lehti CE 78/661

(2004/C 78 E/0705)

KIRJALLINEN KYSYMYS P-3862/03

esittäjä(t): Sebastiano Musumeci (UEN) komissiolle

(8. joulukuuta 2003)

Aihe: Yhteisön rahoituksen myöntäminen Messinan salmen sillalle

Yli viiden miljoonan asukkaan Sisilia on Välimeren väkirikkain saari.

Vaikka Messinan salmen ylittävä silta ei olekaan valtioiden rajat ylittävä hanke, se on kuitenkin tärkeä osa Berliini—Palermo-akselia.

Stretto di Messina -yhtiö on laatinut rahoitussuunnitelman ilman minkäänlaista julkista tukea ja aikoo noudattaa suunniteltua aikataulua, jonka mukaan menettely pääurakoitsijan valitsemiseksi käynnistetään vuoden 2004 alussa.

Jos Euroopan unioni osallistuisi investointien rahoittamiseen, se helpottaisi kyseisen hankkeen toteuttamista, vähentäisi siihen liittyviä taloudellisia riskejä, lyhentäisi lainojen lyhennysaikoja ja parantaisi siten koko hankkeen toteutettavuutta.

Messinan salmen siltahankkeen jättäminen pois nopeasti käynnistettävien hankkeiden luettelosta aiheuttaisi kalliita kuluja nimenomaan sillan käyttäjille.

Edellä mainitussa asiassa on syytä ottaa huomioon Amsterdamin sopimukseen liitetty julistus numero 30, johon silloinen puheenjohtajavaltio Ranska viittasi joulukuussa 2000 pidetyn Nizzan Eurooppa-neuvoston päätelmissä ja jonka mukaan ”saaristoalueet kärsivät saaristoasemaansa liittyvistä rakenteellisista puutteista, joiden pysyvyys vaikeuttaa näiden alueiden taloudellista ja sosiaalista kehitystä”.

Katsooko komissio, että sen on syytä harkita uudelleen Messinan salmen ylittävän sillan lukemista sellaisten tärkeiden hankkeiden joukkoon, joille myönnetään yhteisön rahoitusta?

Michel Barnier'n komission puolesta antama vastaus

(9. tammikuuta 2004)

Komissio ilmoittaa arvoisalle parlamentin jäsenelle, että liikenneinfrastruktuurin rahoitus toteutetaan Etelä-Italiassa kansallisella liikennealan toimenpideohjelmalla ja alueellisilla toimenpideohjelmilla.

Vuosina 2000—2006 Euroopan aluekehitysrahastosta rahoitetaan kansallisen liikennealan toimenpideohjelman hankkeita 1 801 313 000 eurolla ja liikenneinfrastruktuurien rakentamista alueellisten toimenpideohjelmien yhteydessä 1 058 479 469 eurolla. Liikenneohjelmiin kuuluvia toimenpiteitä tuetaan aluekehitysrahastosta Calabriassa 136 048 000 eurolla ja Sisiliassa 295 376 000 eurolla.

Rahoitettavien hankkeiden valinnan suorittavat toimenpideohjelmista vastaavat kansalliset ja alueelliset viranomaiset ohjelmien suunnittelussa käytettävien alan kansallisten ja alueellisten välineiden mukaisesti (liikenne- ja logistiikka-alojen yleinen asiakirja, alueelliset liikennesuunnitelmat).

Messinan salmen ylittävä silta ei toistaiseksi kuulu hankkeisiin, jotka Italian viranomaiset ovat valinneet saamaan yhteisön rahoitusta liikenneministeriön ja Calabrian ja Sisilian alueiden hallinnoimien toimenpideohjelmien yhteydessä.

Komissio ehdotti kuitenkin 1. lokakuuta 2003 Euroopan laajuisten liikenneverkkojen suuntaviivojen ja rahoitussääntöjen ylimääräistä tarkistusta, jotta ne soveltuisivat laajentumisen jälkeiseen uuteen tilanteeseen, jossa varat pyritään keskittämään ensisijaisiin infrastruktuurihankkeisiin. Tavoitteena on, että sekä neuvosto ja parlamentti voisivat helposti hyväksyä nämä uudet ehdotukset, jotta ne voisivat tulla voimaan mahdollisimman pian, kuten Eurooppa-neuvosto on toivonut. Komission ehdottamiin 29 ensisijaiseen infrastruktuurihankkeeseen, jotka on tarkoitus toteuttaa vuoteen 2020 mennessä, kuuluu sekä matkustaja- että rahtiliikenteeseen tarkoitettu rautatielinja Berliini—Verona/Milano—Bologna—Napoli—Messina—Palermo, johon sisältyy myös Messinan silta.